ΑΣΚΗΣΗ 6: ΔΗΜΟΓΡΑΦΙΚΗ ΜΕΛΕΤΗ ΠΛΗΘΥΣΜΩΝ
               (με τη μέθοδο της κάθετης προσέγγισης)

Τα άτομα ενός πληθυσμού διαφέρουν μεταξύ τους από πλευράς ηλικίας, μπορούν κατά συνέπεια να ταξινομηθούν σε ηλικιακές κλάσεις. Η κλίμακα χρόνου που εφαρμόζεται για τον καθορισμό των ηλικιακών κλάσεων  δεν είναι η ίδια για όλους τους πληθυσμούς. Ορισμένα βιολογικά χαρακτηριστικά των ειδών, όπως η διάρκεια ζωής, οι μορφές σε διάφορα στάδια του βιολογικού κύκλου των οργανισμών κ.ά., αποτελούν κριτήρια καθορισμού των ηλικιακών κλάσεων σε κάθε περίπτωση. Συνηθισμένες μονάδες καθορισμού των ηλικιακών κλάσεων είναι οι μέρες, οι εβδομάδες, οι μήνες και τα έτη. Τα άτομα ή το ποσοστό των ατόμων σε κάθε ηλικιακή κλάση αποτελούν την ηλικιακή κατανομή ή κατανομή ηλικίας. Η γνώση της κατανομής των ατόμων σε ηλικιακές κλάσεις είναι βασική προϋπόθεση για τη μελέτη σπουδαίων βιολογικών χαρακτηριστικών των πληθυσμών, όπως είναι οι ρυθμοί γεννήσεων και θανάτων και οι ρυθμοί αύξησης.
Η ηλικιακή οργάνωση των πληθυσμών μπορεί να μελετηθεί με τρεις βασικές προσεγγίσεις:
α. Με κάθετη προσέγγιση, όπου παρακολουθείται η θνησιμότητα (ή επιβίωση) μιας ομάδας ατόμων ενός πληθυσμού της ίδιας ηλικίας (κοόρτη - cohort), δηλαδή ατόμων που γεννήθηκαν την ίδια χρονική περίοδο. Με τη μέθοδο  αυτή η ηλικία όλων των ατόμων που παρακολουθούνται  είναι γνωστή και γι’ αυτό είναι εύκολη η παρακολούθηση των ρυθμών γεννητικότητας και θνησιμότητας για κάθε ηλικιακή κλάση, από τη γέννηση μέχρι το θάνατο όλων των ατόμων της ομάδας (κοόρτη). Έτσι κατασκευάζεται ένας πίνακας επιβίωσης, ο οποίος δείχνει με συστηματικό τρόπο τη θνησιμότητα (και βιωσιμότητα) των ατόμων κάθε ηλικιακής κλάσης.
β. Με οριζόντια προσέγγιση, όπου εξετάζονται ταυτόχρονα όλες οι ηλικιακές ομάδες του πληθυσμού
γ. Με εξέταση της ηλικίας των ατόμων του πληθυσμού κατά το θάνατό τους.
Είναι φανερό ότι η πρώτη προσέγγιση είναι απλή και επιθυμητή για εργαστηριακούς πληθυσμούς ενώ για φυσικούς πληθυσμούς έχει περιορισμένη  αξία. Αντίθετα, η δεύτερη και η τρίτη προσέγγιση εφαρμόζεται για τους περισσότερους φυσικούς πληθυσμούς.
Για την κατασκευή των πινάκων επιβίωσης είναι απαραίτητος ο προσδιορισμός της ηλικίας των ατόμων των πληθυσμών. Κριτήρια για εκτίμηση της ηλικίας είναι οι αυξητικοί δακτύλιοι στα ξυλώδη φυτά, στα κέρατα των θηλαστικών, στα λέπια και στους ωτόλιθους των ψαριών και στα όστρακα των μαλακίων. Ο βαθμός ανάπτυξης και φθοράς των δοντιών ορισμένων θηλαστικών (μηρυκαστικών, τρωκτικών), η λεπτή υφή των φτερών των πτηνών είναι επίσης χαρακτηριστικά κατάλληλα για τον προσδιορισμό της ηλικίας των αντίστοιχων οργανισμών. Συχνά, αντί της πραγματικής ηλικίας, τα άτομα ενός πληθυσμού ταξινομούνται σε κλάσεις μήκους ή βάρους (ψάρια ή καρκινοειδή κτλ). Στα έντομα η ταξινόμηση των ατόμων κατά ηλικία βασίζεται στα στάδια ανάπτυξης ή στις εκδύσεις των διαφόρων σταδίων της μεταμόρφωσης.
Πίνακες επιβίωσης: Στους πίνακες επιβίωσης (παράδειγμα στον πίνακα 1) υπάρχουν μια σειρά στήλες, οι οποίες αναφέρονται στα ακόλουθα χαρακτηριστικά των πληθυσμών:
x  = η ηλιακή κλάση σε χρονικές μονάδες (ημέρες, εβδομάδες, μήνες, ή χρόνια)
nx = ο αριθμός των επιζώντων στην αρχή της ηλικιακής κλάσης x 
lx = το ποσοστό των ατόμων που επιζούν στην αρχή της ηλικιακής κλάσης x (lx= nx/ n0)
dx = ο αριθμός των ατόμων που πεθαίνουν στο χρονικό διάστημα από x μέχρι x+1 [dx = (nx - nx+1) / n0]
qx = ο ρυθμός θνησιμότητας μεταξύ των κλάσεων x και x+1 (qx = dx/ lx)
px = ο ρυθμός επιβίωσης, δηλαδή των ποσοστό των ατόμων που επιζούν στο μεσοδιάστημα x μέχρι x+1 (px = lx+1 / lx)


Πίνακας 1. Πίνακας επιβίωσης μιας κοόρτης της ακρίδας Chorthippus brunneus.   
	x
	nx
	lx
	dx
	qx
	px

	0
	4000
	1
	0,12
	0,12
	0,88

	1
	3513
	0,88
	0,25
	0,28
	0,72

	2
	2529
	0,63
	0,15
	0,24
	0,76

	3
	1922
	0,48
	0,11
	0,24
	0,76

	4
	1464
	0,37
	0,04
	0,11
	0,89

	5
	1300
	0,32
	-
	-
	-

